Vrou se lyk in silo op plaas gevindArgieffoto (Pixabay) Lt. Nqobile Gwala, woordvoerder van die polisie, het gesê die liggaam van Nqobile Mabaso (28) is Saterdag omstreeks 10:20 in ŉ silo op die plaas in Nottinghamweg gevind. Sy is vermoedelik verkrag en vermoor voordat haar liggaam in die silo gegooi is. “Iemand het die pa ingelig oor ŉ bloedspoor buite die huis en hy het die bloed tot by die silo gevolg. Hy het die liggaam gesien, maar eers nie besef dit is sy dogter nie, omdat haar kop met ŉ stuk van haar rok en ŉ trui toegebind was,” het Gwala gesê. “Hy het egter besef dit is sy dogter deur haar uit te ken aan die sokkies wat sy aangehad het.” Lede van die polisie se soek-en-reddingseenheid is ontbied om die liggaam uit die silo te verwyder. Mabaso het ŉ oop wond aan die agterkant van haar kop gehad en merke op haar lyf, wat aandui dat sy oor die grond gesleep is. Haar selfoon was ook weg. Sy is die vorige aand omstreeks 21:30 vir die laaste keer lewend gesien. Volgens Gwala is ŉ 25-jarige verdagte kort na die moord in hegtenis geneem nadat Mabaso se selfoon in sy besit gevind is. Hy het reeds in die hof verskyn en die saak is uitgestel tot 23 Mei. Die verdagte sal in polisie-aanhouding bly.